SELETUSKIRI

1.ETTEPANEKU TAUST

•Ettepaneku põhjused ja eesmärgid

Kui komisjon võttis 25. novembril 2021 vastu ettepaneku, millest sai nõukogu soovitus (EL) 2022/107 (mis käsitleb koordineeritud lähenemisviisi ohutu vaba liikumise hõlbustamiseks COVID-19 pandeemia ajal), oli COVID-19 pandeemiaga seotud epidemioloogiline olukord praegusest oluliselt erinev. Sel hetkel oli viiruse probleemne deltavariant liidus endiselt levinud. Enam kui kümme kuud hiljem on väga nakkav omikronvariant saanud eri alamvariantide kujul liidus domineerivaks variandiks.

Omikronvariant ei ole nii raskekujuline kui varem täheldatud deltavariant, mida võib vähemalt osaliselt seostada vaktsineerimise ja eelneva nakatumise kaitsva mõjuga. Selle tulemusena ning koos kõrgema kaitsetasemega on surve tervishoiusüsteemidele praegu hallataval tasemel, seda isegi 2022. aasta suvel täheldatud omikron BA.4 ja BA.5 alamvariandi põhjustatud nakkuspuhangu tipu ajal.

Nagu komisjon on pidevalt rõhutanud, ei tohi COVID-19 pandeemiale reageerimiseks kehtestatud vaba liikumise piirangud minna kaugemale sellest, mis on rangelt vajalik rahvatervise kaitseks. Vastavalt soovituse (EL) 2022/107 punktides 1 ja 2 märgitule tuleks kõik sellised piirangud kaotada kooskõlas vajalikkuse ja proportsionaalsuse põhimõttega kohe, kui epidemioloogiline olukord seda võimaldab. 2022. aasta augustiks olid liikmesriigid kaotanud kõik isikute vaba liikumist liidus mõjutavad meetmed, sealhulgas nõude, et reisijatel peab olema ELi digitaalne COVID-tõend.

Praeguse olukorra arvesse võtmiseks teeb komisjon ettepaneku kohandada soovituses (EL) 2022/107 esitatud lähenemisviisi. Eelkõige tuleks soovituses rõhutada, et põhimõtteliselt ei tohiks liikmesriigid pandeemia praeguses etapis kehtestada isikute vabale liikumisele pandeemiaga seotud piiranguid rahvatervise kaalutlustel. 2022. aasta suvine puhang näitab, kuidas suur viiruse levik pärast uue murettekitava variandi tekkimist ei pruugi põhjustada märkimisväärset survet riikide tervishoiusüsteemidele. See rõhutab ettevaatliku lähenemisviisi tähtsust reisipiirangute kehtestamise üle kaalumisel, võttes arvesse juhtumite arvu või uue variandi olemasolu.

Samal ajal, nagu märkis komisjon oma 2. septembri 2022. aasta teatises, ei ole üleilmne COVID-19 pandeemia lõppenud. Välistada ei saa uusi nakkuspuhanguid, mis võivad epidemioloogilist olukorda halvendada, sealhulgas uue murettekitava variandi tekkimise tõttu. Nagu Haiguste Ennetamise ja Tõrje Euroopa Keskus (ECDC) 7. oktoobril 2022 teatas, osutab epidemioloogiline olukord nakkuse suurenemisele enamikes liikmesriikides, kuid mitte muutustele ringlevate variantide levikus. Seepärast kutsus komisjon liikmesriike üles jätkama valmisolekualaste jõupingutuste koordineerimist kõikjal liidus. Nende jõupingutuste osana pikendasid Euroopa Parlament ja nõukogu 29. juunil 2022 ELi digitaalset COVID-tõendit käsitleva määruse (EL) 2021/953 kohaldamisaega kuni 30. juunini 2023.

ELi digitaalse COVID-tõendi raamistiku laiendamisega tagatakse, et liidu kodanikel on jätkuvalt võimalik kasutada koostalitlusvõimelisi ja vastastikku tunnustatud COVID-19 vaktsineerimis-, testimis- ja läbipõdemistõendeid olukordades, kus liikmesriigid võivad pidada vajalikuks taaskehtestada ajutiselt teatavad rahvatervisest tulenevad vaba liikumise piirangud. Samal ajal on oluline rõhutada, et määrus (EL) 2021/953 ei kohusta liikmesriike nõudma vaba liikumise õiguse kasutamise raames vaktsineerimise, testimise või läbipõdemise staatuse tõendamist.

Kui liikmesriik leiab, et epidemioloogilise olukorra tõsise halvenemise tõttu on vaba liikumise piirangud rahvatervise kaitsmiseks siiski vajalikud ja proportsionaalsed, peaksid need piirangud piirduma nõudega, et reisijatel peab olema kehtiv ELi digitaalne COVID-tõend. Selleks et teha kindlaks, kas tegemist on epidemioloogilise olukorra tõsise halvenemisega, peaksid liikmesriigid võtma eelkõige arvesse COVID-19 tõttu oma tervishoiusüsteemile avalduvat survet, eelkõige haigla- ja intensiivravipatsientide arvu. Sellega seoses avaldab ECDC epidemioloogilise olukorra muutuse kohta asjakohaseid andmeid.

Liikmesriigid peaksid hindama ka seda, kas selliste piirangutega saavutatakse tõenäoliselt positiivne mõju epidemioloogilisele olukorrale, sealhulgas riiklikele tervishoiusüsteemidele avalduva surve märkimisväärne vähenemine, arvestades, et riigisisesed tegurid mõjutavad tavaliselt epidemioloogilist olukorda rohkem kui piiriülene reisimine. Sellistes olukordades võivad riigisisesed leevendusmeetmed, nagu maskide kandmine, ruumide ventileerimine ja füüsilise distantsi hoidmine, erinevalt reisipiirangutest COVID-19 levikut tõhusalt aeglustada, kui neid rakendatakse varakult ja terviklikult ning ühiskond neid piisavalt rakendab.

Seoses võimaliku nõudega omada kehtivat ELi digitaalset COVID-tõendit peaksid Euroopa Parlamendi ja nõukogu määrusega (EL) 2022/1034 tehtud muudatused kajastuma soovituses (EL) 2022/107. Esiteks tuleks täpsustada, et vaba liikumise piirangutest loobumiseks võivad teised liikmesriigid aktsepteerida COVID-19 vaktsiinide kliinilistes uuringutes osalevatele isikutele välja antud ELi digitaalseid COVID-tõendeid. Selleks et hõlbustada WHO erakorralise kasutusloa menetluse läbinud COVID-19 vaktsiini saanud liidu kodanike vaba liikumist, tuleks liikmesriikidel samuti soovitada aktsepteerida ELi digitaalseid COVID-tõendeid, mis on välja antud pärast selliste vaktsiinide manustamist. Lisaks saab nüüd välja anda testimis- ja läbipõdemistõendeid laboratoorsete antigeenianalüüside alusel.

Arvestades nende konkreetset olukorda või põhiülesannet, ei tohiks teatavatelt reisijate kategooriatelt nõuda, et neil oleks ELi digitaalne COVID-tõend. Praegust julgeolekuolukorda silmas pidades on oluline, et sellesse loetellu kuuluksid sõnaselgelt diplomaadid, rahvusvaheliste organisatsioonide töötajad, rahvusvaheliste organisatsioonide kutsutud isikud, kelle füüsiline kohalolek on vajalik nende organisatsioonide nõuetekohaseks toimimiseks, sõjaväelased, humanitaarabitöötajad ja elanikkonnakaitsetöötajad. See loetelu peaks sisaldama ka nõukogu rakendusotsuse (EL) 2022/382 artikliga 2 hõlmatud isikuid ja olema kooskõlas komisjoni ettepanekuga nõukogu soovituse kohta, mis käsitleb koordineeritud lähenemisviisi liitu reisimisel COVID-19 pandeemia ajal. Samal ajal peaks liikmesriikidel olema võimalus pakkuda neile isikute kategooriatele vaktsineerimist ja testimist.

Uutele tekkivatele SARS-CoV-2 variantidele kiiresti reageerimiseks tuleks säilitada nn hädapidurimehhanism juhuks, kui tuleb võtta täiendavaid meetmeid lisaks ELi digitaalsele COVID-tõendile. Eespool kirjeldatud muudatustega kooskõlla viimiseks tuleks täpsustada, et hädapidurimehhanismi võiks kasutada uue SARS-CoV-2 murettekitava või uurimisaluse variandi tekkimise korral, et aeglustada selle levikut reisipiirangute abil, et saada lisaaega haiglate vastuvõtuvõimekuse suurendamiseks ning käivitada vaktsiinide väljatöötamine. Seda võib kasutada ka olukordades, kus epidemioloogiline olukord halveneb kiiresti ja tõsiselt viisil, mis osutab uue SARS-CoV-2 murettekitava või huvipakkuva variandi tekkimisele.

Kui liikmesriik kehtestab kehtiva ELi digitaalse COVID-tõendi esitamise nõude või kui ta võtab lisameetmeid kooskõlas hädapidurimehhanismiga, peaks ta sellest viivitamata teavitama komisjoni ja teisi liikmesriike kriisidele poliitilist reageerimist käsitleva ELi integreeritud korra (IPCR) võrgustiku kaudu ning esitama teabe selliste reisipiirangute põhjuste, eeldatava mõju, jõustumise ja kestuse kohta. See peaks sisaldama teavet selle kohta, kuidas selliste reisipiirangute kehtestamine on kooskõlas vajalikkuse ja proportsionaalsuse põhimõttega, näiteks asjaomase liikmesriigi erilise geograafilise asukoha või tema tervishoiusüsteemi erilise haavatavuse tõttu.

SARS-CoV-2 murettekitavate või uurimisaluste variantide tekke ja leviku kohta õigeaegse, asjakohase ja representatiivse teabe saamiseks peaksid liikmesriigid hindama SARS-CoV-2 eri variantide levikut kogukonnas, valides järjendamiseks representatiivsed valimid, tegema geneetilise iseloomustamise ja teatama variantide tüpiseerimise tulemustest kooskõlas ECDC avaldatud järjendamissuunistega.

Samuti on oluline tagada, et teave mis tahes uute meetmete kohta oleks võimalikult varakult avalikult kättesaadav. Nagu komisjon oma 2. septembri 2022. aasta teatises märkis, peaksid liikmesriigid tegema kõik endast oleneva tagamaks, et potentsiaalsed reisijad oleksid hästi informeeritud võimalikest reisipiirangutest, millega nad võivad teise ELi/EMP liikmesriiki sisenemisel kokku puutuda. ELi veebiplatvorm „Re-Open EU“ on jätkuvalt peamine teabeallikas igaühele, kes reisib ELis.

Komisjon teeb ka ettepaneku kaotada pärast nõukogu soovituse (EL) 2020/1475 vastuvõtmist 2020. aasta oktoobris ECDC avaldatud valgusfoorikaart. Epidemioloogilisi muutusi silmas pidades kohandati kaardi koostamise metoodikat 2021. aasta veebruaris, 2021. aasta juunis ja 2022. aasta jaanuaris. Selle viimases versioonis kasutati 14-päevast teatamise määra, mida võrreldi vaktsineerituse taseme suhtes, ja see põhines deltavariandiga saadud kogemustel. Omikronvariandi põhjustatud nakatumiste suur arv tõi aga kaasa selle, et suur osa kaardist oli tähistatud tumepunasega, kuigi kõik liikmesriigid olid oma vaba liikumise piirangud kaotanud. Lisaks kohandasid liikmesriigid oma testimiskorda, mille tagajärjel tekkis mitu tumehalli piirkonda, kuna teatatud testimismäärad olid langenud allapoole soovituses (EL) 2022/107 kehtestatud künnist. Selline testimisstrateegiate nihkumine elanikkonda esindava valimi suunas lähitulevikus ei muutu. Selle tulemusena ei kujutanud valgusfoorikaart liidu muutunud epidemioloogilist olukorda enam piisava täpsusega. Pärast arutelusid liikmesriikide ja komisjoniga peatas ECDC juba 2022. aasta juulis ajutiselt kaardi avaldamise.

Sellest tulenevalt teeb komisjon ettepaneku jätta koos valgusfoorikaardiga välja viited konkreetsetele lisameetmetele, mida kohaldatakse tumepunasest piirkonnast saabuvate isikute suhtes. Igal juhul jätkab ECDC andmete avaldamist asjakohaste epidemioloogiliste näitajate kohta. Sellega tagatakse jätkuv võimalus võrrelda epidemioloogilist olukorda eri piirkondades, eelkõige epidemioloogilise olukorra halvenemise korral.